Anjing pemburu rakun

**Anjing pemburu rakun** atau ***coonhound*** ialah sejenis anjing pemburu bau, iaitu anggota kumpulan *[[hound]]*. Ia merupakan jenis anjing pemburu Amerika yang dikembangkan untuk pemburuan rakun dan juga untuk babi jalang, *bobcat*, kugar, dan beruang. Terdapat enam baka anjing pemburu rakun berlainan.

## Sejarah
Pada zaman kolonial, *[[hound]]* diimport ke Amerika Utara untuk sukan popular pemburuan rubah. Pelbagai baka anjing pemburu rubah dan *hound* pemburu lain diimport dari England, Ireland, dan Perancis.

Anjing pemburu rubah didapati tidak cukup untuk pemburuan haiwan Amerika yang tidak bersembunyi dekat dengan tanah, tetapi sebaliknya memanjat pokok, seperti rakun, oposum, *[[bobcat]]*, dan malah mangsa lebih besar seperti kugar dan beruang. Anjing tersebut kerap keliru atau tidak dapat berpegang pada bau apabila ini berlaku dan hanya berlegar-legar. Ini membawa kepada perkembangan *hound* *[[treeing]]* oleh para pemburu dan para pembiak baka anjing. Anjing asasi dipilih kerana deria bau tajam, keupayaan untuk menjejak haiwan secara bebas daripada perintah manusia dan, yang paling penting, mengikuti haiwan di atas tanah dan apabila ia menaiki pokok. Anjing pemburu darah khususnya ditambahkan ke dalam banyak susur galur anjing pemburu rakun untuk meningkatkan keupayaan untuk menjejak.

Anjing pemburu rakun dapat berburu secara bersendirian atau dalam kawanan. Selalunya, pemburu tidak mengejar buruan mereka bersama-sama dengan anjing, tidak seperti pemburuan rubah terancang, tetapi sebaliknya menunggu dan mendengar suara *baying* (lolongan, dll.) distingtif untuk menentukan sama ada mangsa telah dikepung di atas pokok. Anjing pemburu rakun cemerlang dalam pemburuan semua jenis mangsa jika terlatih dengan betul.

### Tugu peringatan
Setelah diasaskan pada tahun 1937, Key Underwood Coon Dog Memorial Graveyard terletak di Colbert County, Alabama. Tugu ini digunakan khusus untuk pengebumian anjing pemburu rakun berkesahihan.

## Baka
Terdapat enam baka anjing pemburu rakun atau *coonhound*, kesemuanya mula-mula diiktiraf oleh United Kennel Club:
* Yang pertama didaftarkan secara rasmi ialah **[[anjing pemburu rakun hitam dan sawo matang]]** pada tahun 1900.
* Ia diikuti oleh anjing pemburu rakun Redbone yang merah padu pada tahun 1902.
* Yang ketiga ialah **[[anjing pemburu rakun Inggeris Amerika|anjing pemburu rakun Inggeris]]**, yang diiktiraf oleh UKC pada tahun 1905. Baka ini mempunyai variasi warna paling meluas bagi baka *coonhound*, yang terdapat dengan corak bintik merah, bintik biru, dan triwarna.
* Anjing pemburu rakun berbintik biru dan *[[treeing Walker coonhound]]* triwarna pada asalnya dianggap sebagai keragaman bagi anjing pemburu rakun Inggeris, tetapi telah dipisahkan dan diiktiraf sebagai baka berlainan pada tahun 1946 dan tahun 1945, masing-masing.
* **[[Anjing pemburu Plott]]**, baka berwarna *[[brindle]]* gelap, ialah yang terakhir yang diiktiraf, iaitu pada tahun 1946. Ia merupakan satu-satunya baka *coonhound* yang tidak diturunkan daripada anjing pemburu rubah; sebaliknya, keleluhurannya dijejak kembali kepada anjing pemburu babi hutan Jerman.

Anjing pemburu rakun hitam dan sawo matang ialah yang pertama yang diiktiraf oleh American Kennel Club, iaitu pada tahun 1946. Baka anjing pemburu rakun lain tidak dapat didaftarkan dengan AKC sehingga tahun 2000-an; anjing pemburu rakun Redbone dan anjing pemburu rakun berbintik biru diiktiraf pada tahun 2009, anjing pemburu rakun Inggeris pada tahun 2011 (sebagai anjing pemburu rakun Inggeris Amerika), dan *treeing Walker coonhound* pada tahun 2012.

Pada tahun 2008, UKC mengiktiraf anjing pemburu harimau bintang Amerika sebagai baka anjing pemburu bau. Ia digunakan untuk memburu rakun, serta haiwan buruan lain.

## Kesihatan
Sebagai baka yang kerap digunakan untuk memburu rakun, anjing pemburu rakun terdedah kepada "kelumpuhan anjing pemburu rakun", atau lebih tepat, poliradikuloneuritis idiopati anjing akut (*acute canine idiopathic polyradiculoneuritis*, ACIP). Keadaan ini kerap terhasil apabila anjing bersentuhan dengan air liur rakun, biasanya melalui cakaran atau gigitan, tetapi sesetengah kes tidak melibatkan rakun sama sekali. Walaupun namanya sedemikian, mana-mana baka anjing dapat menghidap penyakit ini, tetapi ini lebih lazim dikaitkan dengan anjing pemburu rakun kerana penggunaannya dalam pemburuan rakun. Penyakit ini dibandingkan dengan sindrom Guillain–Barré pada manusia, yang mengakibatkan atrofi progresif pada otot tungkai, yang bermula dengan tungkai belakang dan maju ke hadapan, dan dalam sesetengah kes menjejaskan otot pernafasan.

Sebuah kajian terhadap rekod pesakit 90,000 ekor anjing mendapati bahawa anjing pemburu rakun cenderung terhadap atopi/dermatitis alahan dengan 8.33% daripada jumlah anjing pemburu rakun yang menghidap keadaan ini berbanding dengan 1.08% untuk baka kacuk.

## Lihat juga
* Senarai baka anjing
* The Hunt (The Twilight Zone)

## Catatan

## Rujukan